Σύντροφοι / Συντρόφισσες

Με αφορμή την πορεία προς το συνέδριο και θέλοντας να συμβάλω και εγώ από τη μεριά μου στον προσυνεδριακό διάλογο, θα καταθέσω μερικές σκέψεις – προτάσεις πάνω στα κείμενα που μας έχουν αποσταλεί από τη ΚΟΕΣ προς συζήτηση και επεξεργασία.

Κάνοντας μια αναδρομή από το 2015 μέχρι σήμερα, θα δούμε ότι το μεγαλύτερο έλλειμα για το ΣΥΡΙΖΑ – ΠΣ αποτελεί η αδυναμία επικοινωνίας των πεπραγμένων του, ως κυβέρνηση, μέσα από τα παραδοσιακά κανάλια επικοινωνίας, τα οποία παρά την απαξίωση τους συνεχίζουν να αποτελούν το μοναδικό μέσο πληροφόρησης για μεγάλη μερίδα του κόσμου. Υπάρχουν πολλά παραδείγματα, με κορυφαίο, για μένα, τη φονική φωτιά στο Μάτι, όπου επικοινωνιακά δεν μπορέσαμε να δείξουμε τους πραγματικούς υπεύθυνους της καταστροφής με αποτέλεσμα ακόμη και σήμερα η τραγωδία στο ‘Μάτι’ αποτελεί γεγονός που επικοινωνιακά εκμεταλλεύεται η ΝΔ. Στα προβλήματα που έχουμε να αντιμετωπίσουμε, πέρα από την επικοινωνία, είναι και η αδυναμία σύνδεσης του κόμματος με τα μαζικά κινήματα και τις συνδικαλιστικές οργανώσεις, με αποτέλεσμα παρά το μεγάλο ποσοστό στις τελευταίες εκλογές, η παρέμβασή μας, στο συνδικαλιστικό κίνημα και γενικά στα κινήματα, να παραμένει σε πολύ χαμηλά επίπεδα. Στην τοπική αυτοδιοίκηση οδηγηθήκαμε σε αυτοκτονικές επιλογές, μιας και επικράτησαν λογικές οι οποίες καμία σχέση δεν έχουν με ένα σύγχρονο αριστερό κόμμα και μας οδήγησαν σε επίπεδο Δήμων και σε επίπεδο περιφερειών σχεδόν σε πλήρη αποτυχία. Όλα αυτά θα πρέπει να μας κάνουν να δράσουμε και να πάρουμε εκείνες τις αποφάσεις οι οποίες θα οδηγήσουν στο να γίνει η άποψη και οι θέσεις μας κυρίαρχες στην ελληνική κοινωνία. Κακά τα ψέματα σύντροφοι, παρόλες τις επιτυχίες μας, ως κυβέρνηση, μεγάλο κομμάτι της ελληνικής κοινωνίας παραμένει βαθιά συντηρητικό, και εμείς βρισκόμαστε μονίμως στη θέση του απολογούμενου, παρόλο που για αυτά που μας κατηγορούν δεν φταίει ούτε ο ΣΥΡΙΖΑ – ΠΣ ούτε ή αριστερά γενικότερα.

Ένα από τα μεγαλύτερα ίσως προβλήματα ή «λάθος» μας στα 4 χρόνια που ήμασταν κυβέρνηση, κινούμενοι σε ένα περιβάλλον που τα πάντα καθορίζονταν από τους νόμους της αγοράς, αναγκαστήκαμε να ακολουθήσουμε και να εφαρμόσουμε, φιλελεύθερες ιδεολογίες και πρακτικές. Τις οποίες αντί να τις καταγγείλουμε και να τις καταργήσουμε όταν οι συνθήκες ήταν κατάλληλες, τις ενδύσαμε με έναν μανδύα «προοδευτικότητας» και συνεχίσαμε την εφαρμογή τους, πράγμα που μας οδήγησε στην αναξιοπιστία και την απαξίωση από μεγάλη μερίδα του προοδευτικού κόσμου.

Σύντροφοι αν θέλουμε να γίνουμε κυρίαρχοι στο πολιτικό σκηνικό της χώρας, αυτό που πρέπει να κάνουμε είναι να ξαναβάλουμε τον άνθρωπο στο επίκεντρο της πολιτικής μας. Πρέπει να παλέψουμε για τη χαμένη αξιοπιστίας μας, πρέπει να φέρουμε τον κόσμο κοντά να τον κάνουμε συμμέτοχο στις αποφάσεις και στις δράσεις μας.

Πρέπει να προχωρήσουμε άμεσα στην αλλαγή της οργανωτικής δομής μας και στον τρόπο με τον οποίο λαμβάνονται οι όποιες αποφάσεις, από τις πιο μικρές μέχρι τις πιο μεγάλες. Οι παραδοσιακές οργανωτικές δομές ανήκουν στο παρελθόν, πρέπει να αλλάξουμε, πρέπει να περάσουμε σε μοντέλα άμεσης δημοκρατίας, κάνοντας όλα τα μέλη μας συμμέτοχους στις όποιες αποφάσεις, σε οποιοδήποτε επίπεδο. Πράγματι η πρόταση του προέδρου για τον τρόπο λήψης των αποφάσεων τον τρόπο εκλογής, των ανώτερων καθοδηγητικών οργάνων του κόμματος, αλλά και του ίδιου το προέδρου, μέσα από μια καθολική και συμμετοχική διαδικασία, μόνο θετικά μπορεί να επιφέρει όσον αφορά στην ώσμωσή μας με τους πολίτες. Μέσα από αυτή τη διαδικασία θα μπορέσουμε να γίνουμε ένα ανοικτό πλουραλιστικό αριστερό κόμμα, πείθοντας τον κόσμο να έρθει κοντά μας και να αγωνιστεί μαζί μας. Γιατί, αν θέλουμε η επόμενη κυβέρνηση με κορμό το ΣΥΡΙΖΑ – ΠΣ να πετύχει, πρέπει να έχουμε τον κόσμο μαζί μας, να στηρίζει και να παλεύει, μέσα από τα συνδικάτα, την τοπική αυτοδιοίκηση, τα μαζικά κινήματα, για τις ιδέες μας και τα οράματά μας.

Βέβαια, το να μπορέσει η αριστερά να καταστήσει τις ιδέες της κυρίαρχες στην ελληνική κοινωνία δεν αρκεί μόνο η αλλαγή του τρόπου εκλογής των οργάνων ή η αλλαγή της οργανωτικής δομής. Εκείνο που πρέπει να επιδιώξουμε και να παλέψουμε για αυτό, είναι η συμμετοχή. Συμμετοχή και παρουσία παντού, από το σύλλογο της γειτονιάς μέχρι τα τριτοβάθμια συνδικαλιστικά όργανα. Η παρουσία μας πρέπει να είναι αισθητή σε οποιαδήποτε έκφανση της πολιτικής ζωής του τόπου. Μέσα από αυτή τη συμμετοχή οι ιδέες μας και οι απόψεις μας θα μπορέσουν να διαχυθούν σε ένα ευρύ φάσμα πολιτών, έτσι ώστε να κριθούμε για αυτές, και όχι για αυτές που παρουσιάζουν άλλοι ότι πρεσβεύουμε.

Αυτά τα λίγα σύντροφοι και συντρόφισσες κλείνω με την ελπίδα ότι βρισκόμαστε κοντά στο τέλος της νεοφιλελεύθερης διακυβέρνησης και ότι σύντομα θα κληθούμε να πάρουμε τις τύχες της χώρας μας στα χέρια μας, για αυτό θα πρέπει να είμαστε έτοιμοι για να πετύχουμε. Είτε το θέλουμε είτε όχι είμαστε το μέλλον αυτού του τόπου και αυτού του λαού, δεν υπάρχει άλλη λύση.

Συντροφικά

Χρήστος Δρόσος

ΣΕ ΟΜ ΧΑΛΑΝΔΡΙΟΥ